黄鴉吟
作者：陸游
朝代：宋

paragraphs: 嗟哉黄鴉一何陋，性喜隠翳藏荒囿。
烟深翅重飛不起，鳴聲穀穀知雨候。
夜與妖鵩群，又似惡白晝。
羽毛不足辱彈射，滋味不足登俎豆。
捕之既無用，鬻之又不售。
譬之人以支離而全，木以擁腫而壽。
若予者智不能知農圃，學不能舉孝秀。
名不譁世，動得嘲詬。
是亦天下不材之尤，尚何議乎汝後。